A sas canzones mias

A limpidas funtanas o canzones
bos assimizo, o puru a rios mannos
ch’hazis andare forsis medas annos
cunfidende sas mias passiones.

De’hap’esser mortu calchi die,
ma calecunu in montes e in rios
devet cantare custos cantos mios,
godindesi su sole rie rie.

Cant’est duru a pensare chi si morit
e non si torrat pius a sa terra,
cando diventat birde dogni serra
e dogn’alvure lughet e fiorit

In sos albeschidolzos de beranu,
mentras su cuccu, che nunziadore
de tempus bonu, cantat cun ardore
in su cùccuru friscu e solianu.

Ma m’indulchit sa sorte su pensare
chi de custa natura risplendente
hapo cantadu sa vid’apparente
cun mutos chi det atere cantare.

O pastores chi nàschidos ancora
non sezis, a sas provas de sa vida;
cando nd’hazis a fagher sa enida
saludende onzi monte a s’aurora,

Pensade frades, ch’unu frade forte
animosu, poeta, innamoradu,
tottu custas cussolzas hat giradu
bramende tempos varios, e sorte

Pius bella, cun impetos gentiles.
E amentademi cando bos sezides
vigilende su tazzu chi murghides,
o faghinde su casu in sos cuiles.

Narade ois cun su ruzzu cantu
in donz’adde in sos cuccuros a ciaru:
«Torra o frade nostu Montanaru!
A godire cun nois cust’incantu».